**Milí ôsmaci!**

Súčasná situácia nás prinútila byť doma. Tešila som sa, ako sa s chuťou pustíte do práce „Priečelie budovy“. No nedalo sa. Nechcem Vám zadávať úlohy, čo máte kresliť doma. Ale bola by som rada, keby ste počas pobytu doma, ktorý sa vôbec nedá nazvať prázdninami, urobili aj niečo, čo sa týka výtvarnej výchovy. Téma Vašej práce by bola Galéria v škole. Určite sa každý z Vás stretol s týmto pojmom. Veď do galérií chodíme, keď chceme vidieť diela starých ale aj súčasných umelcov.

Možno ste už aj navštívili Slovenskú národnú galériu v Bratislave. Alebo ste počuli o slávnej galérii Uffiza, ktorá sa nachádza v talianskej Florencii. Či o francúzskom Louvri, bývalom kráľovskom paláci, v ktorom sa dnes nachádzajú obrazy slávnych maliarov, dokonca i Mona Liza, obraz uznávaného Leonarda da Vinciho. Súčasťou Vatikánskych múzeí je aj slávna Sixtínska kaplnka, ktorú freskami vyzdobil jeden z najväčších umelcov Michelangelo Buonarroti.

Teraz by sme spojili predmet výtvarná výchova s informatikou. Vašou úlohou bude vytvoriť prezentáciu, v ktorej sa zameriate buď na nejakého významného výtvarného umelca alebo na určitý smer výtvarného umenia. Informácie môžete čerpať z internetu.

Renesancia

Barok

Kubizmus

Impresionizmus

Futurizmus

Leonardo da Vinci

Michalangelo

Vincent van Gogh

Pablo Picasso

Diego Velázquez

Martin Benka

Ľudovít Fulla

Určite si dokážete vybrať z navrhovaných tém. Ak Vás oslovilo umenie nejakého iného umelca, veď myjavským rodákom bol Štefan Bednár,slovenský výtvarník, môžete urobiť prezentáciu o ňom. Budem rada, keď svoju prezentáciu vypracujete svedomito, dávam Vám na ňu celý apríl. Rozsah prezentácie nech je 12 - 15 snímok. Snažte sa doplniť aj zaujímavými obrázkami obrazov. Nájdite nejaké zaujímavosti zo života umelcov, prečítajte si, čo nájdete na internete, nekopírujte dlhé texty bez ich prečítania. Po návrate do školy si urobíme Galériu v škole a môžete svoje prezentácie odprezentovať priamo na hodine výtvarnej výchovy.

Kto bude s prezentáciou hotový, môže mi ju poslať na moju e-mailovú adresu:

durcova.jaroslava@gmail.com